Il-Milied bħal donnu mhu xejn mingħajr il-presepju. F’Malta u Għawdex, il-presepju ma jinstabx biss fi kważi kull dar jew post tax-xogħol iżda anke f’bosta wirjiet fl-irħula u li ħafna minnhom juru l-presepju tradizzjonali u x-xena tat-twelid ta’ Ġesù Bambin. F’Għawdex qed tittella’ wirja unika ta’ presepji fid-diorami mill-artist Taljan, Claudio Mattei li hu kkunsidrat fost l-aqwa presepisti fl-Italja. Diorama hu mudell li jirrappreżenta xena b’figuri tri-dimensjonali f’minjatura jew skala kbira. Il-wirja fil-Knisja l-Qadima ta’ Għajnsielem, qed tittella mis-sezzjoni t’Għajnsielem tal-Għaqda Ħbieb tal-Presepju u hi l-ewwel waħda ta’ Claudio Mattei u l-ewwel waħda barra l-Italja. “Għalija hu unur u pjaċir li għall-ewwel darba nkun nista’ nesebixxi wirja personali tax-xogħlijiet tiegħi hawnhekk f’Għawdex fejn it-tradizzjoni tal-presepju għandha għeruq b’saħħithom u fejn hawn numru kważi impressjonanti ta’ dilettanti”. Il-President tal-fergħa t’Għajnsielem tal-Għaqda Ħbieb tal-Presepju, Paul Stellini qal li s-seħer għal dawn it-tip ta’ presepji tqanqal waqt il-Kungress Internazzjonali tal-Presepji li sar f’Bergamo, l-Italja erba’ snin ilu. “Xħin rajna dawn it-tip ta’ wirjiet u presepji li hawnhekk f’Malta m’aħniex imdorrijin naraw, nibtet l-idea li xi darba nkunu nistgħu ntellgħu wirja ta’ dan il-livell f’Għawdex”. Minn hemm, l-Għaqda għarfet il-ħsieb tagħha lil Claudio Mattei nnifsu li aċċetta mill-ewwel u sat-2 ta’ Frar li ġej qed isaħħar lid-dilettanti u l-ammiraturi kollha tal-presepji bi 15-il diorama li ħadem tul il-karriera artistika tiegħu.